Viimeiseksi asian on nostanut esille Karoliinisen instituutin dosentti Josef Milerad ruotsalaisessa lääkärilehdessä.

Ruotsissa keskustelu turvapaikanhakijoiden iänmäärityksistä käy nyt kuumana. Ilman huoltajaa Ruotsiin on saapunut turvapaikanhakijoina maan maahanmuuttoviraston mukaan 31 000 alaikäistä, kertoo Expressen. Moni uskookin nyt, että useat turvapaikanhakijat sanovat olevansa nuorempia kuin todellisuudessa ovat saadakseen oleskeluluvan Ruotsiin.

Pitkään lastenlääkärinä toiminut Karoliinisen instituutin dosentti Josef Milerad kertoi Expressenille olleensa mukana useiden maahanmuuttajalasten terveystarkastuksissa ja ikämäärityksissä. Hänen arvionsa mukaan jopa 40 prosenttia alaikäiseksi itseään väittävistä on todellisuudessa noin 20–25-vuotiaita.

– Pieni joukko heistä on ollut varmasti jopa 30–40-vuotiaita, hän kertoo lehdelle.

MILERAD on nostanut aiheen esille myös ruotsalaiseen lääkärilehteen laatimassaan kirjoituksessa, jossa hän pohtii muun muassa ikää määrittävien testien eettisyyttä.

Hän kirjoittaa, ettei ole lainkaan tavatonta, että koululääkärit, kuten hän itsekin, kohtaavat kriisipesäkkeistä saapuneita lapsia, jotka ovat vanhempia kuin asiakirjat osoittavat.

– Sekä julkinen että rehtoreille annettu käsitys on, että lääketieteellinen iän määrittäminen on epätarkka ja vanhentunut ja että sitä tulisi välttää. Vielä vakavampi seuraus on kuitenkin se, että jos ikää ei määritetä nuorena, valuvat ilman huoltajaa saapuville alaikäisille tarkoitetut resurssit nuorille aikuisille, Milerad kirjoittaa.

Hän korostaa, että hänen oman kokemuksensa mukaan ilman huoltajaa saapuneet varhaisessa teini-iässä olevat lapset tarvitsevat paljon tukea, jota heidän on kuitenkin vaikeaa pyytää, koska he ovat nuoria ja traumatisoituneita.

– Tämä heikko ryhmä kärsii pahiten, kun vanhemmat rekisteröityvät lapsiksi ilman iän tarkistamista.

DOSENTTI huomauttaa kirjoituksessaan, että myös vaikkapa 12-vuotiaaksi rekisteröity 16-vuotias voi kärsiä, jos ikää ei tarkisteta. Esimerkiksi hän nostaa rokotukset, joita 16-vuotias saa koulun rokotusohjelmassa pienemmän annoksen, kun hän on papereiden mukaan neljä vuotta nuorempi.

– Lapselle parasta olisi, että hän saisi opiskella oman ikäistensä kanssa ja saada ikätasoaan vastaavaa terveydenhuoltoa.

Hän arvioi Expressenille, etteivät hänen kollegansa uskalla ottaa asiaan samanlaista kantaa kuin hän, koska aihe on hyvin kiistanalainen ja lääkärit pelkäävät leimautuvansa muukalaisvihamielisiksi.

Mileradin mukaan röntgentutkimukset yhdistettynä keskusteluihin ja lääkärintarkastukseen riittävät antamaan hyvän käsityksen henkilön iästä, vaikka sataprosenttista varmuutta niilläkään ei saada.